Nku ni̱yá nku nda̱ maestru̱hu̱ kju̱a̱téxumoo̱ ngjikjutꞌayákꞌun Jesu.
Bꞌa̱ kitsú nga kingjásjaiyaha̱:
—Ji nda̱ maestru̱,
¿mí ni xi tjíhin nga tsꞌian tu̱ xi sa̱kúhuna nga kúáte̱jña tíkꞌun síán?
Bꞌi̱ kitsú Jesu:
—¿Mí nihi xi tjítꞌa kju̱a̱téxumoo̱?
¿Nkú nꞌe nꞌeyai?
Bꞌa̱ kitsú ndo̱:
—“Nꞌe̱tjóí Nti̱a̱ná xi Nti̱a̱hi̱ maha ngayjee̱ ani̱ma̱hi̱ ko̱ ngayjee̱ ngaꞌyíhi̱n.
Nꞌe̱tjóí xi nkú tsꞌín tinchin ko̱ xi nkú tsꞌín nꞌenkjíntakꞌuin.
Ko̱ nꞌe̱tjóí xu̱ta̱hi̱ xi nkú nga tsꞌín tjohi yjohi̱.”
Bꞌi̱ kitsú Jesu:
—Bꞌa̱ tjín ni xi kuachubai.
Bꞌa̱ nꞌe̱i̱ ko̱ ku̱i̱nchun tíkꞌuin.
Tu̱nga mjehé ra̱ ndo̱ kju̱a̱kúchji nga na̱xu̱ síjña nginku̱n Nti̱a̱ná.
Kui nga bꞌa̱ kitsúhu:
—¿Yá xi xu̱ta̱na̱ ma?
A̱sꞌa̱i bꞌi̱ kitsú Jesu:
—Nku nda̱ tsitju nanki Jerusalen nga tífijen ni̱yá xi fi nanki Jerico ko̱ tu̱ já ndyjéhé kisatéjin.
Kui xi kikjeꞌáha̱ santaha najyun xi yja,
kikꞌíéhe̱ nga i̱xí kitsꞌínkꞌienyahá ko̱ i̱ncha ngji jóo̱.
Tu̱ yo̱hó ta̱ nibájen nku nda̱ na̱ꞌmi,
tu̱nga nkꞌiehé nga kikie nda̱ uu̱n,
jꞌatꞌa ni̱yáha̱.
Ta̱ jꞌai a̱nte xuꞌbo̱ nku nda̱ xi ta̱ tsꞌínxátꞌa ni̱nku̱.
Nkꞌie nga kikie nda̱ uu̱n,
ta̱ jꞌatꞌa ni̱yáha̱.
’Tu̱nga nkuhú nda̱ xi nibá Samari̱a̱ xi títsꞌín ni̱yá ta̱ jꞌai má kjijña nda̱ uu̱n.
Nkꞌie nga kikie ndo̱,
kama ni̱ma̱ha̱.
Jꞌaise tiñaha̱ ko̱ kitsꞌínnkihi̱ má kama uhu̱n ndo̱.
Kikꞌonjnuhu̱ seti̱ ko̱ binu̱ ko̱ kikꞌontikjájnuhu̱ najyun má uhu̱n.
A̱sꞌa̱i ta̱ kuihi chu̱ xi tje̱nko̱ kitsꞌínkꞌíésun nda̱ uu̱n.
Ngjiko̱ niꞌya má nga tsꞌínkjꞌáíya xu̱ta̱ xi tsꞌín ni̱yá ko̱ yo̱ kikuhu̱n.
Ni̱stjin xi ma ndyjuu̱n,
nkꞌie nga ja tífi nda̱ xi nabá Samari̱a̱,
tsꞌasje jo to̱on denari̱o̱ ko̱ kitsjáha̱ nda̱ xi tsꞌe̱ niꞌyoo̱ nga bꞌa̱ kitsúhu̱:
“Cha̱se̱i̱hi̱ i̱chí nda̱i̱.
Ngayjee̱ ni xi nꞌe̱chjén sai,
kꞌuechjíhi nkꞌie nga kjúái̱ ngáhana.”
’Nda tjín.
Nkꞌie nga nga jaa̱n jái̱ xi kikie nda̱ xi kisatéjin já ndyjée̱,
¿yá xi mahi ji nga xu̱ta̱ha̱ ndo̱ kitsꞌín ma yjoho?
Bꞌa̱ kitsú ndo̱:
—Nda̱ xi tsase ni̱ma̱ha̱ ndo̱.
A̱sꞌa̱i bꞌi̱ kitsú Jesu:
—Tꞌin,
bꞌa̱ ta̱ nꞌe̱i̱ ko̱ ji.